“Afgestorwe” haarkapper verloor klanteJan Horn. Foto: Ryno Ellis / LookLocal Pretoria-Noord Jan Horn, ŉ haarkapper van Pretoria, het glo nagenoeg 300 kliënte verloor weens ŉ misverstand oor ŉ ander haarkapper in dieselfde gebied se afsterwe. Die misverstand het ontstaan toe die ander haarkapper, ook bekend as Jan, ongeveer ’n maand gelede oorlede is, het LookLocal Pretoria-Noord Woensdag berig. Volgens Horn het baie van sy kliënte onder die indruk verkeer dat hy die Jan is wat aan ŉ hartaanval dood is, terwyl dit eintlik Jannie Pieterse is. Volgens Horn, het sy familie skielik oproepe en besoeke van medelye van sy klante ontvang ná Pieterse se afsterwe. Horn is al 22 jaar lank ŉ haarkapper in die omgewing. Hy het aanvanklik nie die erns van die saak besef nie totdat sy klante, meestal mans, drasties begin verminder het. “Aan die begin het ek nie gedink dit is vreemd nie, maar later het ek agtergekom dat ongeveer 300 minder klante my die afgelope maand besoek het. As mense my familie besoek om medelye te betoon, of my in lewende lywe en gesond in my salon sien staan, is hulle uit die veld geslaan. Sommiges raak selfs baie emosioneel,” het hy aan LookLocal gesê. Horn is bekommerd oor die afname, maar hy sien ook die humor in die hele misverstand. Bron: LookLocal Pretoria-Noord